43 sterf toe bus omslaan | Maroela Media
Minstens 43 mense is dood en 24 ander beseer nadat 'n bus Woensdagaand van die pad af gegaan en teen 'n boom gebots het in die Nyamakate-gebied in Zimbabwe.
Senior assistentkommissaris, Charity Charamba, woordvoerder van die Zimbabwiese polisie, het gesê die King Lion-bus was op die Harare-Chirundu-snelweg na Zambië onderweg toe die ongeluk ongeveer 30 km voor Makuti gebeur het. "Die busbestuurder het op 'n draai beheer oor die voertuig verloor en teen 'n boom gebots voordat die bus omgeslaan het," het Charamba gesê.
Daar word vermoed dat die bus te vinnig gery het wat daartoe bygedra het dat die bestuurder beheer oor die voertuig verloor het.
Charamba het gesê passasiers wat geringe beserings opgedoen het, is na provinsiale hospitale in Kaoi en Chinhoyi geneem, terwyl passasiers wat ernstiger beseer is na Harare geneem is.
King Lion-busse was in die afgelope paar jaar in verskeie noodlottige ongelukke betrokke. Agt passasiers is dood en 53 ander beseer toe een van die maatskappy se busse in Julie 2015 op die Chirundu-pad in Zambië omgeslaan het nadat 'n band gebars het. Een van die maatskappy se busse was 'n jaar vantevore in 'n trompop botsing naby Beatrice in Zimbabwe betrokke. Die joernalis Mernat Mafirakurewa het in dié botsing gesterf.
'n Paar maande gelede is 20 mense in Mvuma in Zimbabwe dood toe 'n vragmotor teen 'n Proliner-bus, wat na Johannesburg op pad was, gebots het en die twee voertuie aan die brand geslaan het.
Maroela Media het verlede maand berig 35 mense, onder wie 32 skoolkinders was, is dood nadat 'n bus naby die Mlela-rivier in die Meatu-distrik in die noordelike deel van Tanzanië beheer verloor en by 'n wal afgerol het.
As elke bus en taxi bestuurder maar net wil besef die groot verantwoordelikheid wat hulle op hulle het, met al die passasiers se lewens, dan sal hulle versigtig en ordentlik bestuur.